Broj: 711-I-2259-P-47-20/22-16-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19., u daljnjem tekstu: ZSSI/11)**, u predmetu dužnosnika Maria Muse**, **direktora trgovačkog društva Hrvatska lutrija d.o.o. od 24. siječnja 2017. do 8. listopada 2017. te predsjednika Uprave trgovačkog društva Hrvatska lutrija d.o.o., zastupanog po punomoćniku Šimunu Babiću, odvjetniku u Odvjetničkom društvu Babić & Čibarić d.o.o. iz Zagreba, dužnosnika Eugene Sunare, člana Uprave trgovačkog društva Hrvatska lutrija d.o.o. do 9. listopada 2021., zastupanog po punomoćnici Srđani Barišić, odvjetnici iz Zagreba, te dužnosnika Ignacija Čuture, člana Uprave trgovačkog društva Hrvatska lutrija d.o.o., zastupanog po punomoćniku Tomislavu Barišiću, odvjetniku iz Zagreba, pokrenutog odlukom Povjerenstva, Broj: 711-I-970-P-47-20/21-03-17 od 6. svibnja 2021.,** na 158. sjednici Povjerenstva, održanoj 11. veljače 2022., donosi sljedeću

**ODLUKU**

1. **Dužnosnik Mario Musa, direktor trgovačkog društva Hrvatska lutrija d.o.o. od 24. siječnja 2017. do 8. listopada 2017., a od 9. listopada 2017. predsjednik Uprave trgovačkog društva Hrvatska lutrija d.o.o.,** **primanjem naknade uz primanje plaće za obnašanje navedene dužnosti, i to u 2017. dara za djecu u iznosu od 1.800,00 kn, božićnice i regresa u iznosu od po 1.250,00 kn, u 2018. dara za djecu od 1.800,00 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, te u 2019. dara za djecu od 1.200,00 kn, božićnice i regresa u iznosu od po 1.250,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 27.074,88 kn i za 2018. od 192.644,13 kn, počinio je povredu članka 7. točke d) ZSSI/11-a.**
2. **Za povredu ZSSI/11-a, opisanu pod točkom I. ove izreke, dužnosniku Mariu Musi izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 8.000,00 kn, koja će se trajati 8 mjeseci i izvršit će se u 8 jednakih uzastopnih mjesečnih obroka, svaki u pojedinačnom iznosu od 1.000, 00 kn.**
3. **Dužnosnik Eugen Sunara, član Uprave trgovačkog društva Hrvatska lutrija d.o.o. do 9. listopada 2021., primanjem naknada uz primanje plaće za obnašanje navedene dužnosti, i to u 2017. dara za djecu u iznosu od 600,00 kn i božićnice od 1.250,00 kn, u 2018. dara za djecu od 600,00 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, te u 2019. dara za djecu od 600,00 kn, božićnice i regresa u iznosu od po 1.250,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 7.312,31 kn i za 2018. od 184.751,76 kn,** **počinio je povredu članka 7. točke d) ZSSI/11-a.**
4. **Za povredu ZSSI/11-a, opisanu pod točkom III. ove izreke, dužnosniku Eugenu Sunari izriče se sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 7.000,00 kn, koja će se trajati 8 mjeseci i izvršit će se u 7 jednakih uzastopnih mjesečnih obroka, svaki u pojedinačnom iznosu od 1.000, 00 kn.**
5. **Dužnosnik Ignacije Čutura, član Uprave trgovačkog društva Hrvatska lutrija d.o.o., primanjem naknada uz primanje plaće za obnašanje navedene dužnosti, i to u 2019. dara za djecu u iznosu od 1.200 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, počinio je povredu članka 7. stavka 1. podstavka d) ZSSI/11-a.**
6. **Za povredu ZSSI/11-a, opisanu pod točkom V. ove izreke, dužnosniku Ignaciju Čuturi izriče se sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 2.000,00 kn, koja će se trajati 2 mjeseca i izvršit će se u 2 jednaka uzastopna mjesečna obroka, svaki u pojedinačnom iznosu od 1.000, 00 kn.**

Obrazloženje

Ponajprije se utvrđuje da je člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. S obzirom da je predmet P-47/20 formiran te da je odluka o pokretanju donesena prija stupanja ZSSI/21-a na snagu dana 25. prosinca 2021., isti će biti dovršen sukladno odredbama ZSSI/11-a.

Povjerenstvo je na 125. sjednici, održanoj dana 6. svibnja 2021. pod točkom I. izreke pokrenulo postupak za odlučivanje o sukobu interesa protiv dužnosnika Maria Muse, direktora trgovačkog društva Hrvatska lutrija d.o.o. od 24. siječnja 2017. do 8. listopada 2017., a od 9. listopada 2017. predsjednika Uprave trgovačkog društva Hrvatska lutrija d.o.o., zbog moguće povrede članka 7. točke d) ZSSI/11-a, koja proizlazi iz primanja naknada uz primanje plaće za obnašanje navedene dužnosti, i to u 2017. dara za djecu u iznosu od 1.800,00 kn i prigodne nagrade od 2.500,00 kn, u 2018. dara za djecu od 1.800,00 kn, prigodne nagrade od 2.500,00 kn i novčane nagrade za radne rezultate od 1.500,00 kn, te u 2019. dara za djecu od 1.200,00 kn, prigodne nagrade od 2.500,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 27.074,88 kn i za 2018. od 192.644,13 kn, što predstavlja primanje dodatnih naknada za poslove obnašanja javnih dužnosti.

Pod točkom II. izreke iste odluke pokrenut je postupak za odlučivanje o sukobu interesa protiv dužnosnika Eugena Sunare, člana Uprave trgovačkog društva Hrvatska lutrija d.o.o., zbog moguće povrede članka 7. točke d) ZSSI/11-a, koja proizlazi iz primanja naknada uz primanje plaće za obnašanje navedene dužnosti, i to u 2017. dara za djecu u iznosu od 600,00 kn i prigodne nagrade od 1.250,00 kn, u 2018. dara za djecu od 600,00 kn, prigodne nagrade od 2.500,00 kn i novčane nagrade za radne rezultate od 1.500,00 kn, te u 2019. dara za djecu od 600,00 kn, prigodne nagrade od 2.500,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 7.312,31 kn i za 2018. od 184.751,76 kn, što predstavlja primanje dodatnih naknada za poslove obnašanja javnih dužnosti.

Pod točkom III. izreke iste odluke pokrenut je postupak za odlučivanje o sukobu interesa protiv dužnosnika Ignacija Čuture, člana Uprave trgovačkog društva Hrvatska lutrija d.o.o., zbog moguće povrede članka 7. točke d) ZSSI/11-a, koja proizlazi iz primanja naknada uz primanje plaće za obnašanje navedene dužnosti, i to u 2019. dara za djecu u iznosu od 1.200 kn, prigodne nagrade od 2.500,00 kn i novčane nagrade za radne rezultate od 1.500,00 kn, što predstavlja primanje dodatnih naknada za poslove obnašanja javnih dužnosti.

Dužnosnici su zaprimili navedenu odluku te se na istu o otvorenom zakonskom roku očitovali.

U svom očitovanju dužnosnik Mario Musa, zastupan po punomoćniku Šimunu Babiću, odvjetniku u Odvjetničkom društvu Babić & Čibarić d.o.o. iz Zagreba, temeljem punomoći koja prileži spisu, navodi kako nije počinio povrede odredbi ZSSI/11-a koje mu se stavljaju na teret odlukom o pokretanju.

Naime, u očitovanju se navodi da je Ustavni sud Republike Hrvatske u svojoj dosadašnjoj praksi iznio stajalište da pretjerani (ekscesivni) formalizam u odlučivanju postoji kad su pravna stajališta proizvod "mehaničke" primjene pozitivnog prava, bez uzimanja u obzir konteksta i bez sagledavanja pravnog problema kao jedinstvene cjeline te da je s aspekta zaštite ustavnih prava podnositelja i temeljnih vrijednosti ustavnog poretka takva primjena pozitivnog prava na konkretne slučajeve neprihvatljiva (odluka broj: U-III-2184/2009 od 13. studenoga 2014.

Također iznosi se da je Ustavni sud Republike Hrvatske u odluci broj: U-III-5989/2013 od 9. veljače 2016. utvrdio da je predmet kojim se bavio ogledni primjer Ustavom nedopuštenog ekscesivnog formalizma, jer je nadležni prvostupanjski upravni sud pristupio "mjerodavnom pravu na pretjerano formalan i nefleksibilan način zanemarivši opća načela hrvatskog pravnog poretka utemeljenog na vladavini prava i zaštiti individualnih ustavnih prava pojedinaca“, na način da mjerodavno pravo „nije ni pokušao protumačiti u svjetlu osobitih okolnosti konkretnog slučaja, kontekstualizirajući njihovu primjenu.“

Nadalje navodi da je člankom 1. Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) određeno tko se smatra državnim dužnosnikom i koga obvezuju odredbe toga Zakona, te da istom odredbom nije navedeno da bi se državnim dužnosnicima smatrali članovi uprava trgovačkih društava koje su u vlasništvu Republike Hrvatske, koji se spominju tek u odredbi članka 13. točke b. Zakona vezano za određivanje plaće, odnosno nakade.

Dužnosnik se poziva na navedeni članak Zakona o obvezama i pravima državnih dužnosnika kojim je propisano da će se plaće, odnosno naknade članova uprava trgovačkih društava u kojima država ima većinski udio, odnosno paket dionica, koji su u pretežitom vlasništvu ili im je osnivač država, utvrditi prema odredbi članka 12. tog Zakona, s time da ne mogu biti više od primjenom iste odredbe utvrđenih plaća ministara, te da će Vlada Republike Hrvatske u roku od 30 dana od dana stupanja na snagu istog Zakona odrediti koeficijente za utvrđivanje plaća, kao i da su organi trgovačkih društava dužni u roku od 30 dana od dana kada Vlada odredi koeficijente za utvrđivanje plaća izmijeniti postojeće ugovore ili rješenja o plaćama.

Dužnosnik napominje da zakonodavac nije želio izjednačiti članove uprava trgovačkih društava u većinskom državnom vlasništvu sa drugim državnim dužnosnicima, jer da je to htio učiniti, ne bi ih posebno regulirao zasebnom odredbom Zakona o obvezama i pravima državnih dužnosnika, već bi bili navedeni u članku 1. istog Zakona, u kojem bi se slučaju sve njegove odredbe primjenjivale i na članove uprava navedenih trgovačkih društava.

Navodi da je Vlada Republike Hrvatske donijela Odluku o utvrđivanju plaće članova tijela koje vode poslove pravnih osoba u pretežitom vlasništvu Republike Hrvatske („Narodne novine“, broj 83/09. i 3/11.), kojom je propisano da će se plaće, odnosno naknade članova uprava navedenih trgovačkih društava odrediti primjenom odredaba iste Odluke, s time da ne mogu biti više od plaće utvrđene množenjem koeficijenta 5,0 s prosječnom mjesečno isplaćenom plaćom zaposlenih u Republici Hrvatskoj, u prethodnoj godini.

Dužnosnik navodi da se predmetna Odluka odnosi isključivo na utvrđivanje same plaće, odnosno naknade te da ne propisuje materijalna, niti nematerijalna prava članova uprava trgovačkih društava na koja bi imali pravo, odnosno koja bi im bila ograničena ili na njih ne bi imali pravo. Izmjenom iste Odluke propisano je da se plaće članova uprava utvrđuju odlukom Vlade Republike Hrvatske.

U očitovanju se ističe da se Odlukom Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava („Narodne novine“, broj 83/09., 03/11., 03/12., 46/12., 22/13., 25/14. i 77/14.) utvrđuje plaća i druga primanja predsjednika i članova uprava trgovačkih društava u cilju provedbe antirecesijskih mjera, slijedom čega se plaće predsjednika i članova uprave trgovačkih društava ne mogu odrediti u većem iznosu od 3,2 prosječne mjesečne isplaćene neto plaće zaposlenom u pravnim osobama u Republici Hrvatskoj za mjesec travanj u tekućoj godini.

Dužnosnik naglašava da su plaća predsjednika i članova Uprave trgovačkog društva Hrvatska lutrija d.o.o. te pravo na stimulativno nagrađivanje usklađeni s odredbama navedene Odluke. Navodi da se u odluci o pokretanju postupka iznosi kako je u točki VII. Odluke o izmjenama Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava („Narodne novine" broj 25/14.) propisano da se ista primjenjuje i za 2014. te da nakon njezina donošenja nije bilo drugih izmjena i dopuna iste Odluke.

Dužnosnik ističe kako nije točno da nije bilo drugih izmjena i dopuna ove Odluke te da je istom utvrđeno da se pojedine točke odluke neće primjenjivati u 2014. Napominje kako ostale točke Odluke nisu stavljene van snage, niti je ograničeno njihovo trajanje, što je potvrđeno okolnošću da svi članovi uprave pravnih osoba u vlasništvu države imaju plaće ne veće od 3,2 prosječne mjesečne isplaćene neto plaće zaposlenom u pravnim osobama u Republici Hrvatskoj za mjesec travanj u tekućoj godini, što ne bi bio slučaj da ta Odluka više nije na snazi, jer bi se u tom slučaju primjenjivala Odluka o utvrđivanju plaće članova tijela koje vode poslove pravnih osoba u pretežitom vlasništvu Republike Hrvatske, a kojom je propisan znatno povoljniji koeficijent od 5,00.

Također se iznosi da je Odlukom o utvrđivanju plaća i drugih primanja predsjednika i članova uprava trgovačkih društava propisano da će iznimno plaće predsjednika i članova uprava trgovačkih određenih u Odluci o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku samostalno odrediti nadzorni odbor trgovačkog društva ukoliko društvo ne obavlja javnu ovlast, ne ostvaruje ukupan prihod od sredstava državnog proračuna ili prodajom robe ili usluga čiju je cijenu odredilo propisom nadležno tijelo, nije korisnik državne potpore kao i u drugim slučajevima (nije otvoren stečaj ili likvidacija), te ako predsjednik i članovi uprave ne ostvaruju druga prava na nematerijalna primanja, osim korištenja telefona, službenog vozila i stana.

Dužnosnik navodi da je svrsishodno ukazati na to da je Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 71/18.) određeno da je trgovačko društvo Hrvatska lutrija d.o.o. pravna osoba od strateškog i posebnog interesa za Republiku Hrvatsku te kako je nesporno da ne obavlja javnu ovlast (priređivanje igara na sreću se ne smatra javnim ovlastima), ne financira se iz državnog proračuna, nije korisnik državnih potpora, nije nad istim otvoren stečaj ili predstečajni postupak, uredno podmiruje sve obveze prema nadležnim tijelima, da predsjednik i članovi istog trgovačkog društva ne ostvaruju nikakva druga prava na nematerijalna primanja, te da unatoč tome, predsjednik i članovi Uprave društva Hrvatska lutrija d.o.o. plaću ostvaruju isključivo sukladno stavku 1. točke II. Odluke o utvrđivanju plaća i drugih primanja predsjednika i članova uprava trgovačkih društava te ostalih mjerodavnih odredbi predmetne Odluke. Napominje kako su ostala prava i obveze, pa tako i ona koja se odnose na nagrade, regulirana ugovorom o radu između društva i pojedinog člana Uprave, te drugim mjerodavnim internim aktima društva, što nije u suprotnosti sa zakonskim odredbama.

Iznosi da je odredbom točke IV.c. Odluke o utvrđivanju plaća i drugih primanja predsjednika i članova uprava trgovačkih društava propisano da se ostala prava predsjednika i članova uprava trgovačkih društava mogu ugovoriti u opsegu i najviše do razine prava dužnosnika uređenih Zakonom o obvezama i pravima državnih dužnosnika, Odlukom o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije, te načinu odobravanja službenih putovanja („Narodne novine“, broj 5/212.) i Odlukom o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika („Narodne novine“, broj 44/05.).

Dužnosnik iznosi stav kako iz navedene odredbe proizlazi da se u pogledu prava predsjednika i članova uprave trgovačkih društava u većinskom vlasništvu države ne primjenjuju ograničenja koja propisuje ZSSI/11, odnosno da se odredbe ZSSI/11-a vezano za plaće i naknade ne odnose na njih te da se na predzadnjoj stranici odluke o pokretanju navodi kako je potrebno utvrditi iznose i osnove uplata koje je dužnosnik primio za vrijeme obnašanja dužnosti općinskog načelnika, što dovodi u pitanje osnov za pokretanje ovog postupka obzirom da dužnosnik nije općinski načelnik, već član Uprave trgovačkog društva, za koje vrijede različiti propisi.

Iznosi da Povjerenstvo treba kao prethodno pitanje utvrditi je li Odluka o utvrđivanju plaća i drugih primanja predsjednika i članova uprava trgovačkih društava na snazi, s obzirom da odluku o pokretanju postupka temelji isključivo na utvrđenju da to nije slučaj, te napominje da su na temelju iste Odluke sva druga trgovačka društva u pretežitom vlasništvu države odredila plaće za predsjednika, odnosno članove Uprave, slijedom čega se postavlja pitanje jesu li pogrešno shvatila da ista Odluka više nije u primjeni.

Nadalje, navodi da i kada bi se isključila primjene predmetne Odluke, to samo po sebi ne bi značilo da je Pravilnik o stimulativnom dodatku predsjednika i članova Uprave Hrvatske Lutrije d.o.o. donesen bez valjanog pravnog osnova, kao i da se taj Pravilnik poziva na ovu Odluku isključivo zbog transparentnosti, odnosno iz razloga što su za primjenjive kriterije određivanja varijabilnog dijela plaće uzeti kriteriji Vlade Republike Hrvatske, mimo kojih se nije postupalo.

Naime, dužnosnik navodi da ZSSI/11 definira što se smatra plaćom, ali da ne definira na što dužnosnici imaju ili nemaju pravo, niti da bi se plaća dijelila na „fiksni“ i „varijabilni“ dio, kao što ne zabranjuje primitak varijabilnog, odnosno stimulativnog dijela plaće.

Također navodi da Zakon o radu („Narodne novine“, broj 93/14., 127/17. i 98/19.) regulira članove uprave trgovačkih društava kao posebnu kategoriju radnika, na koje se ne odnose jedino odredbe o najdužem trajanju tjednog radnog vremena, noćnom radu, te dnevnom i tjednom odmoru, dok se na njih primjenjuju sve ostale odredbe tog Zakona, kao i da je Odlukom o donošenju Kodeksa korporativnog upravljanja trgovačkim društvima u kojima Republika Hrvatska ima dionice ili udjele („Narodne novine“, broj 132/17.) propisano da članovi uprave imaju pravo na primanja za svoj rad u obliku fiksnog dijela plaće i varijabilnog dijela koji će biti u skladu s financijskom uspješnošću poslovanja i ostvarivanjem posebice srednjoročnih ciljeva i planova, i to temeljem odluke Vlade Republike Hrvatske kojom se utvrđuju plaće i druga primanja predsjednika i članova uprava trgovačkih društava, ali i donesenih pravila trgovačkog društva.

Ističe kako je namjera zakonodavca kod propisivanja zabrana onemogućiti dužnosnicima da primaju još jednu naknadu za isto obnašanje javne dužnosti, odnosno da obavljaju druge poslove za koje bi primali drugu plaću, odnosno posebnu naknadu, dok se ostvarivanje prava iz radnog odnosa ne može smatrati primanjem druge naknade, niti posebnom naknadom za obavljanje drugih poslova. Ostvarivanje prava iz radnog odnosa propisano je Zakonom o radu, ugovoreno ugovorom o radu te ostalim internim aktima poslodavca koje nije u suprotnosti s odredbama ZSSI/11-a.

Dužnosnik navodi da odredbama ZSSI/11-a nije propisano na što dužnosnici imaju pravo, jer je to propisano Zakonom o obvezama i pravima državnih dužnosnika te na temelju istog donesenim podzakonskim aktima, te da je navedeni Zakon lex specialis u odnosu na ZSSI/11-a. Navodi da je ZSSI/11 u članku 3. stavku 3. propisao da se samo pojedine njegove odredbe primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja, slijedom čega prema mišljenju dužnosnika iz odredbi ZSSI/11-a proizlazi da su izuzete od primjene odredbe tog Zakona vezane uz samu plaću članova uprave trgovačkih društava.

U očitovanju dužnosnik iznosi da se predsjednik i članovi uprava trgovačkih društava od strateškog i posebnog interesa za Republiku Hrvatsku, u koje se ubraja i Hrvatska Lutrija d.o.o., odabiru temeljem Uredbe o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 19/17.).

Navodi da se odabir kandidata provodi putem javnog natječaja koji provodi Ministarstvo državne imovine u suradnji s ministarstvom u čijoj nadležnosti su djelatnosti kojima se pretežito bavi konkretno trgovačko društvo te da isto Ministarstvo u suradnji sa navedenim drugim ministarstvom održava razgovore s kandidatima putem kojih ocjenjuje udovoljavaju li kriterijima. Zapisnik u kojem se opisuje postupak odabira kandidata, kao i pisano mišljenje o kandidatima, te prijedlog za izbor kandidata Ministarstvo, uz suglasnost drugog ministarstva, dostavlja se Povjerenstvu Vlade koje svoj prijedlog zajedno sa drugom dokumentacijom dostavlja Vladi Republike Hrvatske, a Vlada potom donosi odluku kojom se završava postupak izbora kandidata te se ista dostavlja trgovačkom društvu u svrhu upisa istih u sudski registar.

Dužnosnik iznosi da Vlada Republike Hrvatske donosi odluku kojom predlaže imenovanje predsjednika i članova uprave, a skupština/nadzorni odbor trgovačkog društva donosi odluku o imenovanju sukladno Zakonu o trgovačkim društvima (Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.).

Navodi da se prema odredbi članka 246. Zakona o trgovačkim društvima članovima uprave društva može za njihov rad dati pravo da sudjeluju u dobiti društva te da se u toj situaciji

njihov udio obračunava prema dobiti umanjenoj za nepokriveni gubitak iz prethodnih godina te za iznose koji se po zakonu i statutu iz dobiti tekuće godine unose u rezerve društva. Drugačije određenje sudjelovanja članova uprave u dobiti društva ništetno je.

Dužnosnik napominje da sukladno Odluci o utvrđivanju plaća i drugih primanja predsjednika i članova uprava trgovačkih društava Nadzorni odbor, odnosno drugi nadležni organ može za predsjednika i članove uprave ugovoriti godišnju nagradu - varijabilni dio plaće te da je sukladno Zakonu o trgovačkim društvima i istoj Odluci Nadzorni odbor trgovačkog društva Hrvatska lutrija d.o.o. donio Pravilnik o stimulativnom nagrađivanju predsjednika i članova Hrvatske Lutrije d.o.o. (varijabilni primici) u cilju sprečavanja sukoba interesa te u skladu s uspješnosti poslovanja društva.

Tumači da ovisno o rezultatima poslovanja Uprava ima pravo i na varijabilni dio plaće koji je vezan uz ostvarenje godišnjeg poslovnog plana, i to u dijelu ostvarene dobiti i ostvarenih prihoda od prodaje proizvoda i usluga, dok su kriteriji koji trebaju biti ispunjeni utvrđeni u Odluci o utvrđivanju plaća i drugih primanja predsjednika i članova uprava trgovačkih društava i Pravilniku o stimulativnom nagrađivanju predsjednika i članova Hrvatske Lutrije d.o.o.

Navodi da se stimulativni/varijabilni dio plaće, nagrada za rezultate rada, božićnica, dar u naravi i slično ne smatraju niti drugom plaćom niti dodatnom naknadom, već isključivo pravima koje članovi uprave trgovačkih društava imaju temeljem posebnih propisa kao radnici u radnom odnosu kod poslodavca, te da navedenim dužnosnicima nije zabranjeno da ih ostvare, sukladno odredbama ZSSI/11-a. Ističe da se i u situaciji kada bi ih se i smatralo drugim (dodatnim) naknadama, to ne bi odnosilo na ovu kategoriju dužnosnika, s obzirom da se na članove uprave ne primjenjuju odredbe Zakona o obvezama i pravima državnih dužnosnika, osim u dijelu koji regulira način obračuna plaće, odnosno isti su izuzeti od odredbe članka 11. toga Zakona, te da je sve navedeno sukladno članku 12. ZSSI/11-a u dijelu koji glasi: „osim ako je zakonom drugačije propisano".

Dužnosnik navodi da takvo tumačenje zauzima i Povjerenstvo u dijelu koji se odnosi na zabranu primanja drugih naknada, što je razmotreno u kontekstu nespojivosti istodobnog obavljanja dvaju funkcija s kojeg osnova nije dozvoljeno primati drugu naknadu, ali ne i po osnovi primitaka naknada iz istog radnog odnosa.

Dužnosnik se u ovu svrhu poziva na izlaganje Dalije Orešković, predsjednice Povjerenstva u mandatu 2013. – 2018., održano na Tribini Pravnog fakulteta Sveučilišta u Zagrebu i Kluba pravnika grada Zagreba od 22. siječnja 2015., kada je tematizirana dopuštenost istovremenog obnašanja dviju javnih dužnosti te dopuštenost istodobnog primanja plaće i naknade za dvije javne dužnosti, što posebnim zakonom mora biti izričito propisano kako bi došlo do izuzimanje od opće zabrane propisane ZSSI/11-om.

Navodi da je člankom 7. i 8. Ugovora o radu, koji je zaključen između člana Uprave i Nadzornog odbora trgovačkog društva Hrvatska Lutrija d.o.o. utvrđena plaća na koju ima pravo član Uprave, te je ujedno utvrđeno i pravo na godišnju nagradu, sukladno Odluci Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava. Iznosi kako je člankom 8. Ugovora o radu određeno da kriterije za isplatu godišnje nagrade utvrđuje Nadzorni odbor posebnom odlukom, sukladno navedenoj Odluci, te da je isplata stimulativnog dijela plaće izvršena u skladu sa odredbama Pravilnika o stimulativnom dodatku predsjednika i članova Uprave Hrvatske Lutrije d.o.o.

Zaključno navodi da mu je isplaćena stimulativna nagrada za ostvarene poslovne rezultate, i to za razdoblje od 2017. - 2018., odnosno za 2018. u iznosu od 27.074,88 kn te u iznosu od 192.644,13 kn, da je sukladno članku 61. Pravilnika o radu članu Uprave isplaćena u 2017. naknada za regres u iznosu od 1.250,00 kn, (neoporezivo), dok je u 2018. i 2019. isplaćena naknada za regres i Božićnica u ukupnom iznosu od 2.500,00 kn godišnje (neoporezivo), dodatak na mjesečnu plaću za studeni 2018. i studeni 2019. u iznosu od po 1.500,00 kuna (neoporezivo), sukladno članku 7. Pravilnika o porezu na dohodak i temeljem Odluke Uprave društva o isplati dodatka na plaću, te da je sukladno članku 68. Pravilnika o radu dužnosnik ostvario i pravo na isplatu dara djeci, i to u 2017. i 2018. u iznosu od 1.800,00 kn, te u 2019. u iznosu od 1.200,00 kn.,

Dužnosnik navodi da je Povjerenstvo u slučaju ako smatra da Pravilnik o radu i/ili Pravilnik o stimulativnom nagrađivanju predsjednika i članova uprave Hrvatske Lutrije d.o.o. nisu u skladu sa odredbama ZSSI/11-a, trebalo sukladno članku 12. stavku 3. Zakona o upravnim sporovima i zatražiti od Visokog upravnog suda Republike Hrvatske pokretanje postupka ocjene zakonitosti općeg akta, odnosno da je sukladno članku 35. Ustavnog zakona o Ustavnom sudu Republike Hrvatske trebalo Ustavnom sudu Republike Hrvatske podnijeti zahtjev za ocjenom suglasnosti navedenih općih akata kao i Odluke o utvrđivanju plaća i drugih primanja predsjednika i članova uprava trgovačkih društava sa ZSSI/11-om, ukoliko Povjerenstva smatra da isti nisu u suglasnosti s Ustavom ili navedenim Zakonom.

Naglašava da je u navedenim pravno nepredviđenim i neuređenim situacijama najprimjerenije omogućiti Povjerenstvu podnošenje opisanih zahtjeva, s obzirom na važnost koje ima u domaćem pravnom poretku te da bi od strane Povjerenstva bilo kakvo proglašavanje podzakonskih općenormativnih akata trgovačkih društava u većinskom vlasništvu države neusklađenima s ZSSI/11-om predstavljalo zadiranje u ovlasti Visokog upravnog suda Republike Hrvatske i Ustavnog suda Republike Hrvatske.

Sukladno navedenome, dužnosnik Mario Musa navodi kako nije došlo do povrede odredbi ZSSI/11-a, jer Povjerenstvo svoju odluku temelji na pretpostavci da je Pravilnik o stimulativnom dodatku predsjednika i članova Uprave Hrvatske Lutrije d.o.o. donesen na temelju odredbi Odluke koja više nije bila u primjeni te na pogrešnom utvrđenju da ista nije bila mijenjana, iako je ista promijenjena u 2014. i nije propisala vremensko ograničenje svoje primjene, slijedom čega će zatražiti očitovanje Vlade Republike Hrvatske i drugih nadležnih tijela o ovim okolnostima, pa se predlaže Povjerenstvu da zastane sa postupanjem, dok se ne utvrdi navedeno prethodno pravno pitanje.

U svom očitovanju dužnosnik Eugen Sunara, zastupan po punomoćnici Srđani Barišić, odvjetnici iz Zagreba, temeljem punomoći koja prileži spisu, u bitnome navodi istovjetno kao i dužnosnik Mario Musa u svojem očitovanju.

Dužnosnik navodi da mu je isplaćena stimulativna nagrada za ostvarene poslovne rezultate, i to za razdoblje od 2017. - 2018., odnosno za 2018. u iznosu od 7.312,31 kn te u iznosu od 184.751,76 kn, da je sukladno članku 61. Pravilnika o radu članu Uprave isplaćena u 2017. naknada za regres u iznosu od 1.250,00 kn (neoporezivo), dok je u 2018. i 2019. isplaćena naknada za regres i božićnica u ukupnom iznosu od 2.500,00 kn godišnje (neoporezivo), dodatak na mjesečnu plaću za studeni 2018. i studeni 2019. u iznosu od po 1.500,00 kuna (neoporezivo), sukladno članku 7. Pravilnika o porezu na dohodak, temeljem Odluke Uprave društva o isplati dodatka na plaću, te da je sukladno članku 68. Pravilnika o radu dužnosnik ostvario i pravo na isplatu dara djeci u iznosu od 600,00 kn, što je isplaćeno u 2017., 2018. i 2019.

Sukladno navedenome, dužnosnik Eugen Sunara navodi kako nije došlo do povrede odredbi ZSSI/11-a, jer Povjerenstvo svoju odluku temelji na pretpostavci da je Pravilnik o stimulativnom dodatku predsjednika i članova Uprave Hrvatske Lutrije d.o.o. donesen na temelju odredbi Odluke koja više nije bila u primjeni te na pogrešnom utvrđenju da ista nije bila mijenjana, iako je ista promijenjena u 2014. i nije propisala vremensko ograničenje svoje primjene, slijedom čega će zatražiti očitovanje Vlade Republike Hrvatske i drugih nadležnih tijela o ovim okolnostima, pa se predlaže Povjerenstvu da zastane sa postupanjem, dok se ne utvrdi navedeno prethodno pravno pitanje.

U svom očitovanju dužnosnik Ignacije Čutura, zastupan po punomoćniku Tomislavu Barišiću, odvjetniku iz Zagreba, temeljem punomoći koja prileži spisu, u bitnome navodi istovjetno kao i dužnosnici Mario Musa i Eugen Sunara u svojim očitovanjima.

Dužnosnik navodi da nije ostvario pravo na isplatu stimulativnog dijela plaće, jer mu isti nije bilo isplaćen, ali iznosi da je ispunio uvjete za isplatu stimulativnog dijela, sukladno Pravilniku o stimulativnom dodatku predsjednika i članova Uprave Hrvatske Lutrije d.o.o., usvojenom od strane Nadzornog odbora trgovačkog društva Hrvatska lutrija d.o.o., da mu je sukladno članku 61. Pravilnika o radu Poslodavca kao članu Uprave u 2019. isplaćena naknada za regres i božićnicu u ukupnom iznosu od 2.500,00 kuna godišnje (neoporezivo), kao i dodatak na mjesečnu plaću za studeni 2019. u iznosu od 1.500,00 kn (neoporezivo), sukladno članku 7. Pravilnika o porezu na dohodak i temeljem Odluke Uprave društva o isplati dodatna na plaću, te da je sukladno članku 68. Pravilnika o radu dužnosnik ostvario i pravo na isplatu dara djeci u iznosu od 1.200,00 kn u 2019.

Sukladno navedenome, dužnosnik Igancije Čutura navodi kako nije došlo do povrede odredbi ZSSI/11-a, jer Povjerenstvo svoju odluku temelji na pretpostavci da je Pravilnik o stimulativnom dodatku predsjednika i članova Uprave Hrvatske Lutrije d.o.o. donesen na temelju odredbi Odluke koja više nije bila u primjeni te na pogrešnom utvrđenju da ista nije bila mijenjana, iako je ista promijenjena u 2014. i nije propisala vremensko ograničenje svoje primjene, slijedom čega će zatražiti očitovanje Vlade Republike Hrvatske i drugih nadležnih tijela o ovim okolnostima, pa se predlaže Povjerenstvu da zastane sa postupanjem, dok se ne utvrdi navedeno prethodno pravno pitanje.

U svom očitovanju dužnosnik Mario Musa, zastupan po punomoćniku Šimunu Babiću, odvjetniku u Odvjetničkom društvu Babić & Čibarić d.o.o. iz Zagreba, temeljem punomoći koja prileži spisu, u bitnome navodi istovjetno kao i dužnosnici Eugen Sunara i Ignacije Čutura u svojim očitovanjima.

Dužnosnik Mario Musa, zastupan po punomoćniku Šimunu Babiću, odvjetniku u Odvjetničkom društvu Babić & Čibarić d.o.o. iz Zagreba, na dan održavanja sjednice Povjerenstva predao je podnesak kojim se dodatno očituje na navode iz odluke o pokretanju postupka.

Dužnosnik navodi da ostaje kod svog očitovanja od 24. lipnja 2021., ali da istim nadopunjuje navedeno očitovanje.

Ističe kako je potrebno utvrditi je li bio u sukobu interesa, bez obzira na presudu Visokog upravnog suda RH, broj Usž-4335/19 od 14.1istopada 2021. te se poziva na odredbu članka 2. stavka 2. ZSSI/11-a kojom je definirano što se smatra sukobom interesa. Dužnosnik navodi da je u ovome predmetu nužno utvrditi postojanje javnog interesa, odnosno definirati javni interes te postavlja upit može li dužnosnik biti u sukobu interesa provedbom općih akata društva temeljem kojih je ostvario pravo na primitke, a koje je opće akte donio Nadzorni odbor sukladno Odluci Vlade Republike Hrvatske. Navodi da nije donio niti jedan takav dokument, te da nema pravo utjecati na njihovo donošenje, kao i da nije moguće utvrditi postojanje sukoba interesa, ako javni interes nije poznat ili nije pravilno i precizno definiran.

Nadalje iznosi da je društvo Hrvatska lutrija d.o.o. osnovano Uredbom o osnivanju koju je Vlada Republike Hrvatske donijela 6.ožujka 1992, te izmijenila 2. prosinca 1993., temeljem koje je donesena Izjava o osnivanju. Navedena Izjava u članku 16. određuje da će Nadzorni odbor sklopiti s članovima Uprave ugovor o radu s posebnim ovlastima i odgovornostima, kojim se potanko uređuju njihova prava i obveze u obnašanju dužnosti članstva u upravi (plaća, naknade, izdaci, uvjeti za raskid ugovora, i dr.). Nadzorni odbor je 25. svibnja 2018. s predsjednikom Uprave sklopio Ugovor o radu, te je u članku 2. utvrđeno da se„ ovim ugovorom uređuju prava i obveze iz radnog odnosa na neodređeno vrijeme...“, dok je u članku 3. ugovoreno da „ predsjednik Uprave za vrijeme obavljanja funkcije na koju je imenovan ima prava i obveze utvrđene Zakonom o trgovačkim društvima, Izjavom o osnivanju, Poslovnikom o radu Uprave i pojedinačnim odlukama Uprave“.

Dužnosnik naglašava da ima pravo na plaću, naknade i druga materijalna prava sukladno Zakonu o trgovačkim društvima, Zakonu o radu i navedenim podzakonskim općim i pojedinačnim aktima, te se poziva na odluku Povjerenstva broj P-247-20 od 19. ožujka 2021., u kojoj se navodi da je Zakonom o Hrvatskoj narodnoj banci („Narodne novine“, broj 75/08., 54/13. i 47/20.) izričito propisano da guverner, zamjenik guvernera i viceguverner za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima Hrvatske narodne banke.

Navodi da ne postoje razlike između propisa koji propisuju prava i obveze dužnosnika trgovačkog društva Hrvatska lutrija d.o.o. u odnosu na prava i obveze propisane za dužnosnike Hrvatske narodne banke, jer svi navedeni sklapaju ugovor o radu, a samim Zakonom o Hrvatskoj narodnoj banci nije propisano pravo na materijalna prava iz radnog odnosa, već isti upućuje na opće akte.

Dužnosnik traži da se Povjerenstvo očituje jesu li sukladni zakonskim odredbama akti temeljem kojih je ostvario primitke (Izjava o osnivanju, ugovora o radu), te da je od Visokog upravnog suda Republike Hrvatske trebalo zatražiti pokretanje postupka ocjene zakonitosti općeg akta, ukoliko Povjerenstvo smatra da Pravilnik o radu i/ili Pravilnik o stimulativnom nagrađivanju predsjednika i članova uprave Hrvatske Lutrije d.o.o. nisu u skladu sa ZSSI/11-om, odnosno da je trebalo Ustavnom sudu Republike Hrvatske podnijeti zahtjev za ocjenom suglasnosti Odluke o utvrđivanju plaća i drugih primanja predsjednika i članova uprava trgovačkih društava sa ZSSI/11-om, ukoliko Povjerenstva smatra da je ista nezakonita.

Također navodi da je plaća svih članova Uprava trgovačkog društva Hrvatska lutrija d.o.o. od 2014. kontinuirano bila određena prema stavku 1. točki II. navedene Odluke, ali da Povjerenstvo u odnosu na druge dužnosnike nije pokretalo postupke, što dovodi u sumnju je li dužnosnik u odnosu na njih diskriminiran, jer se nalazi u usporedivoj pravnoj situaciji.

Dužnosnik predlaže da Povjerenstvo utvrdi kako nije postupio suprotno odredbama ZSSI/11-a te da se obustavi predmetni postupak.

Na sjednicu Povjerenstva osobno su pristupili su punomoćnik Maria Muse, odvjetnik Šimun Babić, punomoćnica Eugene Sunare, odvjetnica Srđana Barišić, te punomoćnik Ignacija Čuture, odvjetnički vježbenik Luka Jurković kod odvjetnice Srđane Barišić, temeljem zamjeničke punomoći, te su u bitnome usmeno ponovljeni navodi iz pisanih očitovanja.

Povjerenstvo je dopisom Broj: 711-I-1105-P-47-20/21-05-17 od 28. lipnja 2021. od trgovačkog društva Hrvatska lutrija d.o.o. zatražilo da se za svaku godinu precizira o kojoj se vrsti prihoda radi (božićnica, regres) te pojedinačnom iznosu svakog pojedinog prihoda, koji je isplaćen pod šifrom primitka 22, prigodne nagrade do propisanog iznosa, dužnosniku Eugenu Sunari, članu Uprave trgovačkog društva Hrvatska lutrija d.o.o. u 2017. u ukupnom iznosu od 1.250,00 kn te u 2018. i 2019. od 2.500,00 kn, dužnosniku Mariu Musi, predsjedniku Uprave trgovačkog društva Hrvatska lutrija d.o.o. u 2017., 2018. i 2019. u ukupnom iznosu od 2.500,00 kn, te dužnosniku Ignaciju Čuturi, članu Uprave trgovačkog društva Hrvatska lutrija d.o.o. u 2019. u ukupnom iznosu od 2.500,00 kn.

Trgovačko društvo Hrvatska lutrija d.o.o. u svom dopisu, Broj: DPOS-10-2021/32443 od 19. srpnja 2021. zatražilo je od Povjerenstva pojašnjenje koju je dokumentaciju potrebno dostaviti, odnosno uključuje li to izvatke iz poslovnih knjiga iz kojih je vidljiva isplata ili interne akte kojima je propisano pravo na isplatu.

Potom je Povjerenstvo dopisom Broj: 711-I-1341-P-47-20/21-11-17 od 24. kolovoza 2021. pojasnilo da je potrebno priložiti izvatke iz poslovnih knjiga iz kojih su vidljive isplate kao i relevantne izvatke iz akata trgovačkog društva iz kojih proizlazi pravo na njihovu isplatu.

Trgovačko društvo Hrvatska lutrija d.o.o. u svom dopisu, Broj: DPOS-05-2021/43068 od 30. rujna 2021. navodi da su dužnosniku Mariu Musi u 2017., 2018. i 2019. isplaćeni božićnica i regres u iznosu od 1.250,00 kn, dužnosniku Eugenu Sunari u 2017. isplaćeni su božićnica u iznosu od 1.250,00 kn, te u 2018. i 2019. božićnica i regres u iznosu od 1.250,00 kn, te da su dužnosniku Ignaciju Čuturi u 2019. isplaćeni božićnica i regres u iznosu od 1.250,00 kn.

U dopisu se navodi da se navedene isplate temelje na internim aktima poslodavca i ugovorima o radu koje su sklopili navedeni dužnosnici, sukladno Zakonu o obvezama i pravima državnih dužnosnika, iz kojeg nedvojbeno proizlazi kako se članovi uprave ne smatraju državnim dužnosnicima, jer niti jednom odredbom nije drukčije propisano.

Iznosi se da je člankom 13.b. navedenog Zakona propisan način određivanja plaće, odnosno naknade članova uprava trgovačkih društava, te da isti članak ne upućuje na primjenu ostalih odredbi ovoga Zakona osim na odredbu članka 12., kojom se utvrđuju osnovica i koeficijent za obračun plaće, iz čega proizlazi da u pogledu ove vrste isplate ne postoji sukob interesa.

Također se iznosi da je temeljem navedenog članka sukladno Zakonu o obvezama i pravima državnih dužnosnika, Vlada Republike Hrvatske donijela Odluku o utvrđivanju plaće članova tijela koje vode poslove pravnih osoba u pretežitom vlasništvu Republike Hrvatske („Narodne novine“, broj 83/09. i 3/11.), kojom je odredila način određivanja plaće, ali da istom nije propisano da članovi Uprave nemaju pravo na materijalna, niti nematerijalna ili da bi im ista bila ograničena.

Navodi se da je Pravilnikom o radu propisano da svaki radnik ima pravo na isplatu prigodne nagrade (božićnice i regresa) te da su predsjednik i članovi Uprave zasnovali radni odnos u trgovačkom društvu Hrvatska lutrija d.o.o. temeljem sklopljenog ugovora o radu, slijedom čega imaju sva prava i obveze sukladno internim aktima trgovačkog društva, pa tako i pravo na isplatu prigodnih nagrada, jer ih niti jedan drugi propis u tom pogledu ne ograničava.

Zaključno se iznosi stajalište da se pravo na stimulativni dio plaće, nagrada za postignute rezultate rada, regres i božićnica, kao i dar u naravi ne smatraju drugom plaćom, niti dodatnom naknadom, nego predstavljaju prava koja članovi Uprave kao radnici kod poslodavca ostvaruju temeljem radnog odnosa, što nije u suprotnosti sa odredbama ZSSI/11-a, s obzirom da se prema mišljenjima stručnjaka koji su dali tumačenja drugom naknadom ili drugom plaćom smatra kad isti javni dužnosnik obavlja dvije različite javne funkcije, što ovdje nije slučaj.

Navedenom dopisu trgovačkog društva Hrvatska lutrija d.o.o. prileže Pravilnik o rad – pročišćeni tekst, sklopljeni ugovori o radu između društva Hrvatska lutrija d.o.o. i navedenih dužnosnika, Izvaci iz JOPPD obrasca te obrasci Isplate za svakog dužnosnika za razdoblje 2017. – 2019., kojima se potvrđuje navedene isplate božićnica i regresa.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Mario Musa obnašao dužnost direktora trgovačkog društva Hrvatska lutrija d.o.o. od 24. siječnja 2017. do 8. listopada 2017. te da od 9. listopada 2017. obnaša dužnost predsjednika Uprave trgovačkog društva Hrvatska lutrija d.o.o., da dužnosnik Eugen Sunara obnaša dužnost člana Uprave trgovačkog društva Hrvatska lutrija d.o.o. od 9. listopada 2017., te da dužnosnik Ignacije Čutura obnaša dužnost člana Uprave trgovačkog društva Hrvatska lutrija d.o.o. od 18. prosinca 2018.

Člankom 3. stavkom 1. podstavkom 37. ZSS/11I-a propisano je da su predsjednik i članovi uprava trgovačkih društava u većinskom državnom vlasništvu dužnosnici u smislu odredbi navedenoga Zakona, stoga su dužnosnici Mario Musa, Eugen Sunara i Ignacije Čutura povodom obnašanja dužnosti u Upravi trgovačkog društva Hrvatska lutrija d.o.o. obvezni postupati sukladno odredbama ZSSI/11-a.

Navedeni dužnosnici su u izvješćima koja su podnosili Povjerenstvu navodili da dužnost predsjednika, odnosno člana Uprave trgovačkog društva Hrvatska lutrija d.o.o. obnašaju profesionalno, u zasnovanom radnom odnosu, za što primaju plaću.

Uvidom u podatke kojima raspolaže Porezna uprava, utvrđeno je da je dužnosnik Mario Musa u 2017. primio 1.800,00 kn na ime dara za dijete do 15 godina starosti te 2.500,00 kn na ime prigodne nagrade, do propisanog iznosa (božićnice i dr.), u 2018. primio je 1.800,00 kn na ime dara djetetu do 15 godina starosti, 2.500,00 kn na ime prigodne nagrade, do propisanog iznosa (božićnice i dr.) te 1.500,00 kn na ime novčane nagrade za radne rezultate, te je u 2019. primio 1.200,00 kn na ime dara za dijete do 15 godina starosti, 2.500,00 kn na ime prigodne nagrade, do propisanog iznosa (božićnice i dr.) te 1.500,00 kn na ime novčane nagrade za radne rezultate.

Uvidom u podatke Porezne uprave, utvrđeno je da je dužnosnik Eugen Sunara u 2017. primio 600,00 kn na ime dara za dijete do 15 godina starosti te 1.250,00 kn na ime prigodne nagrade, do propisanog iznosa (božićnice i dr.), u 2018. primio je 600,00 kn na ime dara za dijete do 15 godina starosti, 2.500,00 kn na ime prigodne nagrade, do propisanog iznosa (božićnice i dr.) te 1.500,00 kn na ime novčane nagrade za radne rezultate, te je u 2019. primio 600,00 kn na ime dar djetetu do 15 godina starosti, 2.500,00 kn na ime prigodne nagrade, do propisanog iznosa (božićnice i dr.) te 1.500,00 kn na ime novčane nagrade za radne rezultate.

Uvidom u podatke Porezne uprave, utvrđeno je da je i dužnosnik Ignacija Čutura u 2019. primio 1.200,00 kn na ime dara za dijete do 15 godina starosti, 2.500,00 kn na ime prigodne nagrade, do propisanog iznosa (božićnice i dr.) te 1.500,00 kn na ime novčane nagrade za radne rezultate.

Na zahtjev Povjerenstva, trgovačko društvo Hrvatska lutrija d.o.o. očitovalo se dopisom, Broj: DPOS-05-2020/63317 od 18. prosinca 2020. u kojem se navodi da su temeljem članaka IV., IV. a., IV. b i IV. e Odluke Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava („Narodne novine“ broj 83/09., 03/11., 03/12., 46/12., 22/13., 25/14. i 77/14.) i Pravilnika o stimulativnom dodatku predsjednika i članova Uprave Hrvatske lutrije d.o.o., utvrđeni ključni pokazatelji uspješnosti poslovanja usvojenog od strane Nadzornog odbora društva, te su dana je 20. rujna 2019. isplaćene stimulativne nagrade za ostvarene rezultate poslovanja za 2017. – 2019.

U očitovanju se iznosi da je dužnosniku Mariu Musi za 2017. na ime stimulativne nagrade isplaćen iznos od 27.074,88 kn te za 2018. iznos od 192.644,13 kn, što je dužnosnik naveo u podnesenom izvješću o imovinskom stanju od 14. siječnja 2020., u dijelu izvješća „podaci o ostalim prihodima – od druge djelatnosti“, te da je dužnosniku Eugenu Sunari na ime stimulativne nagrade za 2017. isplaćen iznos od 7.312,31 kn te za 2018. iznos od 184.751,76 kn, što je dužnosnik naveo u podnesenom izvješću o imovinskom stanju od 28. siječnja 2020., u dijelu izvješća „podaci o ostalim prihodima – od nesamostalnog rada“.

Na dodatno traženje Povjerenstva, trgovačko društvo Hrvatska lutrija d.o.o. je dopisom, Broj: DPOS-05-2021/3935 od25. siječnja 2021. dostavilo Pravilnik o stimulativnom dodatku predsjednika i članova Uprave Hrvatske lutrije d.o.o. te se očitovalo da nije bila isplata dužnosniku Ignaciju Čuturi s osnova stimulativne nagrada za ostvarene ciljeve i poslovne rezultate.

Uvidom u navedeni Pravilnik, utvrđeno je da je isti donio Nadzorni odbor društva 17. runa 2019. na temelju Odluke Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava te da se njime uređuje stimulativno nagrađivanje predsjednika i članova Uprave Hrvatske lutrije d.o.o. Odredbama Pravilnika utvrđeni su preduvjeti za ostvarenje godišnje stimulativne nagrade i njezina visina, kao i preduvjeti za ostvarenje posebne stimulativne nagrade i njezina visina, a sastavni dio iste su prilozi koji sadrže tablični prikaz ključnih pokazatelja uspješnosti poslovanja društva.

Povjerenstvo je izvršilo uvid u tekst navedene Odluke o utvrđivanju plaće članova tijela koje vode poslove pravnih osoba u pretežitom vlasništvu Republike Hrvatske, na koju se poziva predmetni Pravilnik.

Točkom I. izvorne Odluke („Narodne novine“, broj 83/09.) propisano je da se njome utvrđuju plaća i druga primanja predsjednika i članova uprava trgovačkih društava, u kojima država ima većinski udio vlasništvu, u cilju provedbe antirecesijskih mjera i štednje na svim razinama, a radi ograničavanja negativnih učinaka gospodarske krize u Republici Hrvatskoj, dok je točkom II. određena maksimalan iznos plaće predsjednika i članova uprava trgovačkih društava (do 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku), točkom IV. je određeno da se varijabilni dio plaće utvrđen menandžerskim ugovorom predsjednika i članova uprava trgovačkih društava neće isplaćivati, te je točkom VII. određena primjena Odluke do 31. prosinca 2010.

Odlukom o izmjeni ove Odluke („Narodne novine“, broj 3/11.) produljuje se njezina primjena propisana u točki VII. do 31. prosinca 2011., te se Odlukom o izmjeni Odluke („Narodne novine“, broj 3/12.) produljuje primjena iz točke VII. do 31. prosinca 2012.

Odlukom o izmjeni i dopunama Odluke („Narodne novine“, broj 46/12.) izmijenjena je točka IV. Odluke na način da je nadzorni odbor, odnosno drugi nadležni organ trgovačkog društva ovlašten za predsjednika i članove uprave ugovoriti godišnju nagradu (ako su društva poslova s dobiti te pod određenim uvjetima ako nisu poslovala s dobiti) – varijabilni dio plaće, i to prema kriterijima koje utvrđuje nadzorni odbor te isti moraju biti mjerljivi i usporedivi s poslovnim rezultatima društva u prethodnoj godini, dok se novim točkama IV .a., IV. b, IV. c i IV. d. Odluke za potrebe stimulativnog nagrađivanja utvrđuju kriteriji razvrstavanja trgovačkih društava prema njihovoj veličini.

Odlukom o dopuni Odluke („Narodne novine“, broj 22/13.) u novoj točki VII.a produljuje se primjena pravila iz ove Odluke i za 2013.

**Odlukom o izmjenama Odluke („Narodne novine“ broj 25/14.) u točki I. kojom se mijenja točka IV. propisano je da** nadzorni odbor, odnosno drugi nadležni organ trgovačkog društva može za predsjednika i članove uprave (ako su društva poslova s dobiti te pod određenim uvjetima ako nisu poslovala s dobiti) ugovoriti godišnju nagradu – varijabilni dio plaće, i to prema kriterijima koje utvrđuje nadzorni odbor te isti moraju biti mjerljivi i usporedivi s poslovnim rezultatima društva u prethodnoj godini, **te je određeno da se točka VII. mijenja na način da će se ista primjenjivati i u 2014.**

Nadalje, Odlukom o izmjenama i dopunama Odluke („Narodne novine“, broj 77/14.) propisano je da se točke IV. Odluke u dijelu koji se odnosi na varijabilni dio plaće – stimulativnu nagradu, uključujući i posebnu stimulativnu nagradu, u odnosu na rezultate poslovanja u 2013., neće primjenjivati u 2014., te da se točke IV.a., IV. b. i IV.c neće primjenjivati u 2014., dok je točka VII. ostala nepromijenjena. Istom su točkom VI. Zaduženi nadzorni odbori i drugi organi trgovačkih društava poduzeti sve potrebne radnje za njezino provođenje, uključujući i sklapanje aneksa ugovora s članovima uprava.

Pravilnikom o radu trgovačkog društva Hrvatska lutrija d.o.o. u članku 61. propisano je da svaki radnik ima pravo na regres i božićnicu u minimalnom iznosu od 1.250,00 kn, u članku 69. istog Pravilnika propisana je isplata minimalnom iznosa od 600,00 kn za dijete do 15 godina starosti, dok je člankom 52. Pravilnika propisano pravo na uvećanu (stimulativnu plaću).

U dostavljenim ugovorima o radu koje su dužnosnici sklopili s trgovačkim društvom Hrvatska lutrija d.o.o. utvrđeno je pravo na godišnju nagradu – varijabilni dio plaće (stimulativnu plaću).

Člankom 4. stavkom 1. točkom 2. ZSSI/11-a propisano je da je plaća dužnosnika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/11-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

U ovome predmetu Povjerenstvo nije utvrđivalo jesu li dužnosnici u sukobu interesa u situaciji primitka novčanih naknada uz plaću za obnašanje javne dužnosti, već jesu li primili druge naknade uz plaću i o kakvoj se vrsti naknada radilo, te jesu li njihovim primitkom povrijedili odredbu članka 7. stavka 1. točke d) ZSSI/11-a.

Naime, kada provodi postupak utvrđivanja povrede članka 7. stavka 1. točke d) ZSSI/11-a, Povjerenstvo ne utvrđuje je li time dužnosnik povrijedio neki konkretno definirani javni interes, već sama okolnost ostvarivanja primitaka koje dužnosnik sukladno ZSSI/11-u ne smije primiti, predstavlja povredu navedene zakonske odredbe.

Dužnosnik koji prima plaću za obnašanje javne dužnosti ne smije istodobno ostvarivati druge primitke, koji ujedno ne predstavljaju naknadu stvarnih troškova obnašanja dužnosti.

Stoga isplate koje se isplaćuju pored plaće od strane tijela javne vlasti u kojem obnaša dužnost predstavljaju dodatnu naknadu, zabranjenu člankom 7. stavkom točkom d) ZSSI/11-a.

Dodatne naknade odnose se na prigodne nagrade te druge naknade koje se isplaćuju do propisanog iznosa, kao što su božićnica, regres za godišnji odmor, dar za djecu, te druge jednokratne nagrade (bonusi za radne rezultate), ali i druge primitke koje pored plaće ostvaruju dužnosnici za obnašanje javne dužnosti.

Ovakvo stajalište potvrdio je i Visoki upravni sud Republike Hrvatske u pravomoćnoj presudi, poslovni broj: Usž-4335/19-3 od 14. listopada 2021., kojom tumači da se prigodne nagrade do propisanog iznosa, božićnica, regres za godišnji odmor te drugi neoporezivi primitci ne smatraju plaćom dužnosnika u smislu odredbe članka 4. stavka 1. ZSSI/11-a, već primicima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

U ovome je slučaju iz prikupljenih podataka utvrđeno da su dužnosnicima Mariu Musi, Eugenu Sunari i Ignaciju Čuturi istovremeno uz primanje plaće za obnašanje dužnosti predsjednika, odnosno članova Uprave trgovačkog društva Hrvatska lutrija d.o.o. u razdoblju od 2017. do 2019. isplaćivani regres, božićnica, dar za djecu te novčane nagrada za radne rezultate i stimulativne nagrade za ostvarene rezultate poslovanja, što predstavlja primanje dodatnih naknada za poslove obnašanja javnih dužnosti.

Odlukom o utvrđivanju plaća i drugih primanja predsjednika i članova uprava trgovačkih društava propisan je način utvrđivanja plaće i drugih primanja predsjednika i članova uprava trgovačkih društava kao i mogućnost te kriteriji za utvrđivanje varijabilnog dijela plaće.

Primjena navedene Odluke produljivala se svake godine do 2014., da bi posljednjom Izmjenom i dopunom („Narodne novine“, broj 77/14.) bili izričito određeno da se dio Odluke o varijabilnom dijelu plaće – stimulativnoj nagradi, neće primjenjivati u 2014., a nikakvih kasnijih izmjena i dopuna ove Odluke u idućim godinama više nije bilo, odnosno njezina primjena nije bila produljivana.

Međutim, dužnosnici kao članovi Uprave trgovačkog društva Hrvatska lutrija d.o.o. nisu ostvarivali isplate dodatnih naknada temeljem ove Odluke, već je pozivom na istu donijet Pravilnik o stimulativnom dodatku predsjednika i članova Uprave Hrvatske Lutrije d.o.o., temeljem kojeg su isplaćivane stimulativne nagrade.

Nadalje, u pogledu isplate regresa, božićnice i dara za djecu proizlazi da su iste vršene temeljem odredbi Pravilnika o radu trgovačkog društva Hrvatska lutrija d.o.o., dok su isplate dodatka na mjesečnu plaću vršene temeljem odredbi Pravilnika o porezu na dohodak te temeljem odluka o isplati ovoga dodatka na plaću.

Sukladno navedenome, predmetna Odluka Vlade Republike Hrvatske nije bila pravni osnov za isplatu predmetnih naknada dužnosnicima, stoga odlučan razlog za pokretanje postupka nije bilo je li ista na snazi.

Naime, Povjerenstvo je razmatralo smiju li ih dužnosnici ostvarivati dodatne naknade temeljim odredbi navedenih podzakonskih općih akata, odnosno jesu li isti dopušteni pravni temelj za njihovu isplatu imajući u vidu zabranu propisanu člankom 7. stavkom 1. točkom d) ZSSI/11-a.

Nije sporno da su dužnosnici u trgovačkom društvu Hrvatska lutrija d.o.o. kao predsjednik/članovi Uprave sklopili ugovore o radu, kao što nije sporno da se na njih kao predsjednika/članove uprave povodom zasnovanog radnog odnosa odgovarajuće primjenjuju i odredbe Zakona o radu. Također, članovi uprave trgovačkih društava u većinskom vlasništvu države, dužnosnici iz članka 3. stavka 1. podstavka 37. ZSSI/11-a, nisu istodobno i državni dužnosnici prema odredbama Zakona o obvezama i pravima državnih dužnosnika, s obzirom da se na njih odnosi isključivo odredba članka 13.b. istog Zakona kojom se upućuje na odredbu članka 12. vezanu za određivanje maksimalnog iznosa plaće te odredba članka 13.b. Zakona kojom se obvezuje Vlada Republike Hrvatske da odredi koeficijente za utvrđivanje plaća.

Predmet uređivanja Zakona o obvezama i pravima državnih dužnosnika je drukčiji u odnosu na predmet uređivanja ZSSI/11-a, jer se prvim prvenstveno propisuju materijalna prava državnih dužnosnika u tijelima državne vlasti, dok se drugim uređuje sprječavanje sukoba između privatnog i javnog interesa u obnašanju javnih dužnosti, slijedom čega je i krug obveznika primjene ZSSI/11-a znatno širi od Zakona o obvezama i pravima državnih dužnosnika te se ZSSI/11, pored brojnih drugih dužnosnika koji nisu obuhvaćeni Zakonom o obvezama i pravima državnih dužnosnika, odnosi i na članove uprava trgovačkih društava u većinskom državnom vlasništvu.

Nadalje, pravilnicima o radu te drugim općim aktima koje u okviru zakonske ovlasti donosi poslodavac dopušteno je detaljnije uređivanje prava iz radnog odnosa.

Međutim, navedeni podzakonski akti kao akti niže pravne snage ne mogu biti pravni temelj za ostvarivanje onih naknada čiji bi primitak bio suprotan zakonskim odredbama, u konkretnome slučaju odredbama ZSSI/11-a.

S obzirom da su dužnosnici uz plaću ostvarivali druge naknade, Povjerenstvo je u okviru ovoga predmeta utvrđivalo jesu li dužnosnici uz plaću primali zabranjene dodatne naknade iz članka 7. točke d) ZSSI/21-a, odnosno predstavlja li takvo postupanje povredu navedenog Zakona, neovisno o okolnosti jesu li bile isplaćivane temeljem ugovora o radu, pojedinačne odluke ili općeg akta poslodavca, zbog čega nije niti pokretalo postupke za ocjenu njihove suglasnosti sa zakonom, na što dužnosnici u svojim očitovanjima ukazuju.

Stoga vezano za dopuštenost primitka dodatnih naknada regresa, božićnice i dara za djecu, dužnosnici koji su ujedno zaposlenici te primaju plaću za obnašanje javne dužnosti, nemaju pravo na isplatu regresa i drugih naknada temeljem odredbi Pravilnika o radu ili drugih općih akata, kao što to imaju drugi radnici trgovačkog društva koji nemaju pravni status dužnosnika, s obzirom na zabranu propisanu člankom 7. stavkom 1. točkom d) ZSSI/11-a.

Samo se plaća primljena za obnašanje dužnosti člana uprave trgovačkog društva u većinskom vlasništva smatra plaćom u smislu članka 4. stavka 1. ZSSI/11-a pored koje članovi uprave kao dužnosnici, sukladno članku 7. stavku 1. točki d) ZSSI/11-a, ne mogu ostvarivati druge prihode, osim onih koji predstavljaju naknadu stvarnih troškova. Plaća primljena za svako drugo radno mjesto u navedenom trgovačkom društvu ne smatra se plaćom u smislu navedene zakonske odredbe, pa takav radnik može temeljem odredbi Pravilnika o radu ostvarivati dodatne naknade koje se isplaćuju uz plaću.

Također, s obzirom na navedenu zakonsku zabranu, dužnosnicima nisu mogle biti isplaćivane druge dodatne naknade koje su primali pozivom na podzakonske akte, i to stimulativne nagrade temeljem Pravilnika o stimulativnom dodatku predsjednika i članova Uprave Hrvatske Lutrije d.o.o., odnosno dodatke na mjesečnu plaću, temeljem Pravilnika o porezu na dohodak.

Iz navedenog razloga niti pojedinačno sklopljeni ugovori s članovima uprave trgovačkog društva, kolektivni ugovori ili odluke o isplati pojedinih naknada nisu valjani pravni temelj za isplatu onih naknada čije je ostvarivanje zakonom zabranjeno, kao što je to izričito navedeno u predmetnoj presudi Visokog upravnog suda Republike Hrvatske.

Dužnosnici bi mogli ostvarivati ove naknade kada bi to bilo propisano odredbama drugog zakona, što nije slučaj kada se radi o članovima uprava trgovačkih društava u većinskom državnom vlasništvu, jer bilo kojim drugim zakonom nije propisano takva mogućnost.

Navedena je mogućnost određena primjerice člankom 67. stavkom 2. Zakona o Hrvatskoj narodnoj banci, na koji se poziva dužnosnik Mario Musa, kojim je izričito propisano da guverner, zamjenik guvernera i viceguverner za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima Hrvatske narodne banke, slijedom čega je pravni temelj za isplatu dodatnih naknada ovih dužnosnika predmetni Zakon za ovu kategoriju dužnosnika temeljem kojeg se njihovo ostvarivanje detaljnije uređuje općim aktom.

Iako se na dužnosnike povodom obnašanja navedenih dužnosti odgovarajuće primjenjuju odredbe Zakona o radu te pojedini članci Zakona o obvezama i pravima državnih dužnosnika, iz odredbi niti jednog od dvaju navedenih Zakona niti bilo kojeg drugog zakona ne proizlazi da bi članovi uprava trgovačkih društava u većinskom državnom vlasništvu pored primitka plaće mogli ujedno ostvarivati koje druge materijalne primitke (regres, božićnicu, dar za dijete) iz radnog odnosa.

Stoga dužnosnici Mario Musa, Eugen Sunara nisu mogli u razdoblju od 2017. do 2019. primati primiti božićnicu i regres u iznosu od po 1.250,00 kn, te dar za dijete u iznosu od 600,00 kn po djetetu, te dužnosnik Ignacije Čutura nije mogao u 2019. ostvarivati ove primitke u ovim iznosima.

Navedeno se odnosi i na ostvarivanje dodatka na mjesečnu plaću (nagrade za radne rezultate), koju su temeljem odredbi Pravilnika o radu u 2018. i 2019. primali dužnosnici Mario Musa i Eugen Sunara u iznosu od 1.500,00 kn te u ovom iznosu i dužnosnik Ignacije Čutura u 2019.

U odnosu na izlaganje sa Tribine Pravnog fakulteta Sveučilišta u Zagrebu, na koje se pozivaju dužnosnici, ukazuje se da se predmetni dio izlaganja odnosi na primjenu odredbe članka 12. ZSSI/11-a, kojom je propisana zabrana istodobnog primanja plaće za obnašanje dužnosti te plaće ili naknade za obnašanje neke druge javne dužnosti (primjerice općinski načelnik koji prima plaću istodobno obnaša dužnost člana županijske skupštine uz primanje naknade), dok se u ovome predmetu razmatraju okolnosti supsumirane pod drugu odredbu članka 7. stavka 1. točke d) ZSSI/11-a, kada se radi o primanju drugih naknada pored primitka plaće za obnašanje iste dužnosti.

Sukladno navedenome, utvrđeno je da je dužnosnik Mario Musa, direktor trgovačkog društva Hrvatska lutrija d.o.o. od 24. siječnja 2017. do 8. listopada 2017., a od 9. listopada 2017. predsjednik Uprave trgovačkog društva Hrvatska lutrija d.o.o., primanjem naknade uz primanje plaće za obnašanje navedene dužnosti, i to u 2017. dara za djecu u iznosu od 1.800,00 kn, božićnice i regresa u iznosu od po 1.250,00 kn, u 2018. dara za djecu od 1.800,00 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, te u 2019. dara za djecu od 1.200,00 kn, božićnice i regresa u iznosu od po 1.250,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 27.074,88 kn i za 2018. od 192.644,13 kn, što predstavlja primanje dodatnih naknada za poslove obnašanja javnih dužnosti, počinio povredu članka 7. točke d) ZSSI/11-a, slijedom čega je utvrđeno kao pod točkom I. izreke.

Dužnosnik Eugen Sunara, član Uprave trgovačkog društva Hrvatska lutrija d.o.o. do 9. listopada 2021., primanjem naknada uz primanje plaće za obnašanje navedene dužnosti, i to u 2017. dara za djecu u iznosu od 600,00 kn i božićnice od 1.250,00 kn, u 2018. dara za djecu od 600,00 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, te u 2019. dara za djecu od 600,00 kn, božićnice i regresa u iznosu od po 1.250,00 kn, novčane nagrade za radne rezultate od 1.500,00 kn i stimulativne nagrade za ostvarene rezultate poslovanja za 2017. od 7.312,31 kn i za 2018. od 184.751,76 kn, što predstavlja primanje dodatnih naknada za poslove obnašanja javnih dužnosti, počinio je povredu članka 7. točke d) ZSSI/11-a, te je utvrđeno kao pod točkom III. izreke.

Dužnosnik Ignacije Čutura, član Uprave trgovačkog društva Hrvatska lutrija d.o.o., primanjem naknada uz primanje plaće za obnašanje navedene dužnosti, i to u 2019. dara za djecu u iznosu od 1.200 kn, božićnice i regresa u iznosu od po 1.250,00 kn i novčane nagrade za radne rezultate od 1.500,00 kn, što predstavlja primanje dodatnih naknada za poslove obnašanja javnih dužnosti, počinio je povredu članka 7. stavka 1. podstavka d) ZSSI/11-a, stoga je utvrđeno kao pod točkom III. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je na strani dužnosnika Maria Muse, Eugena Sunare i Ignacija Čuture ocijenilo da su ostvarivali nekoliko vrsta dodatnih naknada.

Člankom 44. stavkom 1. ZSSI/11-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje više sankcije unutar zakonom propisanog raspona u pogledu dužnosnika Maria Musu, Povjerenstvo je uzelo u obzir veći iznos ostvarenih dodatnih naknada te dulje vremensko razdoblje njihova ostvarivanja, zbog čega smatra da je za povredu ZSSI/11-a utvrđenu u točki I. izreke primjerena sankcija obustava isplate dijela neto plaće u iznosu od 8.000,00 kn, koja će trajati 8 mjeseci te će se izvršiti u 8 uzastopnih mjesečnih obroka, svaki u pojedinačnom iznosu od 1.000,00 kn, slijedom čega je odlučeno kao pod točkom II. izreke.

Kao okolnost koja je utjecala na izricanje više sankcije unutar zakonom propisanog raspona u pogledu dužnosnika Eugena Sunare, Povjerenstvo je uzelo u obzir veći iznos ostvarenih dodatnih naknada te dulje vremensko razdoblje njihova ostvarivanja, zbog čega smatra da je za povredu ZSSI/11-a utvrđenu u točki III. izreke primjerena sankcija obustava isplate dijela neto plaće u iznosu od 7.000,00 kn, koja će trajati 7 mjeseci te će se izvršiti u 7 uzastopnih mjesečnih obroka, svaki u pojedinačnom iznosu od 1.000,00 kn, slijedom čega je odlučeno kao pod točkom IV. izreke.

Kao okolnost koja je utjecala na izricanje niže sankcije unutar zakonom propisanog raspona u odnosu na dužnosnika Ignacija Čuturu, Povjerenstvo je uzelo u obzir manje ostvareni iznos dodatnih naknada te kraće vremensko razdoblje njihova ostvarivanja, zbog čega smatra da je za povredu ZSSI/11-a utvrđenu u točki V. izreke primjerena sankcija obustava isplate dijela neto plaće u iznosu od 2.000,00 kn, koja će trajati 3 mjeseca te će se izvršiti u 2 uzastopna mjesečna obroka, svaki u pojedinačnom iznosu od 1.000,00 kn, slijedom čega je odlučeno kao pod točkom VI. izreke.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Musa, putem odvjetnika Šimuna Babića, Odvjetničko društvo Babić & Čibarić, Ivana Banjavčića 13, 10000 Zagreb
2. Dužnosnik Eugen Sunara, putem odvjetnice Srđane Barišić, Maksimirska cesta 48, 10000 Zagreb
3. Dužnosnik Ignacije Čutura, putem odvjetnika Tomislava Barišića, Maksimirska cesta 48, 10000 Zagreb
4. Objava na internetskoj stranici Povjerenstva
5. Pismohrana